《东山》
宋代·谢黻

东山一何高，他山不足论。其间有玖石，乃是世人珍。

时与我数友，登高看嶙峋。悠然叹黄鹄，飞及下山云。

我友今年归，寂绝车马尘。问言家何许，正与此山邻。

想为携蜡屐，自往穷朝昕。斯游孰可陪，有意徒殷勤。

门前一溪水，清彻多游鳞。安得尺素书，问讯情所亲。

四时且终穷，明日是青春。便作隔岁别，感怀意未伸。

郊原共游地，我独行逡巡。重来望东山，晤语焉可闻。

作者简介：建宁人，字彦章。谢诇子。哲宗绍圣元年进士。提举河北常平。蔡京当政，改铸当十大钱，黻奏言实诱民为奸利，主不可，为京所忌，连遭贬谪。后通制潭州，除吏部郎中，又因不附和权贵出，判兴化军。以亲老归。卒年八十四。